Bekendstelling: Die sportnutskoning?Foto: Verskaf Ek moet bieg dat ek nooit die Porsche Cayenne verstaan het nie. Ek kon nie dink hoekom Porsche in die sportnutsarena wou meeding nie. Ek was gister in die Wes-Kaap saam met Porsche by die bekendstelling van die splinternuwe Cayenne, en nou verstaan ek – mooi duidelik. Mens moet só daarna kyk. ŉ Porsche is deur en deur ŉ sportmotor. Mens kan dan van vyf verskillende soorte bakwerk kies. Die 718 is ŉ klein, tweesitplek-sportmotortjie met die enjin in die middel, met óf ŉ afslaandak in die Boxster, of ŉ koepee in die Cayman. Die 911 is die groot baas met 2 + 2 sitplekke en sy enjin agter. Die Panamera is ŉ ware viersitplek- luukse sedan. Foto: Verskaf Die Panamera Sport Turismo is ŉ vyfsitplek-stasiewa. Die Macan is ŉ mediumgrootte sportnuts en dan is daar die groot meneer, die Cayenne. ŉ Ware vyfsitplek-sportnutsvoertuig, met egte veldryvernuf. Ek sê veldryvernuf spesifiek, en nie 4×4 nie. Ek sou nie klipberge met my Cayenne klim nie, maar duine, grondpaaie en strande sal hom nie skrikmaak nie. So, daar is dus vyf basismodelle waarop die Porsche-reeks homself grond, maar hulle het almal een ding gemeen. Hulle is ware sportmotors, van hulle lyk net anders. Daar is vier verskillende Cayennes tans beskikbaar. Die intree-Cayenne, dan ŉ S met meer krag en beter spesifikasievlak, dan ŉ E-Hybrid met hibridiese dryfstelsel en laastens die vuurvretende reeksleier – die Turbo. Foto: Verskaf My gunsteling in die reeks is beslis die Cayenne S. Dit is die beste harmonie tussen verrigting, spesifikasie, gevoel en prys. Die Cayenne se onderstel deel DNS met VW se Touareg, Audi se Q7, Lamborghini se Urus en Bentley se Bentayga. Goeie geselskap wat my betref, en mens kan voel dat daar behoorlike navorsing en ontwikkeling in die produk gegaan het. Op die bekendstellingsroete het die Cayenne S my uit die veld geslaan met sy padhouvermoë op ŉ nat Franschhoekpas. Brandstofverbruik is aanvaarbaar as mens die bestuurstyl in ag neem. Die verrigting is asemrowend. Ons het daarna die gewone Cayenne gery. ŉ Puik intreevlak wat vir die meeste mense meer verrigting en spesifikasie bied as wat hulle ooit in ŉ kar sou benodig. Ná middagete was dit ons beurt met die angswekkende Cayenne Turbo. Foto: Verskaf As motorjoernalis word mens se asem nie gereeld weggeslaan nie. Ons raak krag gewoond, en partykeer kry ŉ voertuig dit reg om jou asem weg te slaan omdat jy bang is – nie met die Cayenne nie. Die krag en verrigting in die Cayenne is uiters barbaars – maar die Porsche-ingenieurs het dit reggekry om die perde te tem. Al 550 van hulle. Daai 550 perde het 770 Nm-wringkrag, en die krag word na al vier wiele gestoot deur ŉ agtspoed- Tiptronic S-ratkas. Die padhouvermoë van die Cayenne is vir my ŉ raaisel. Mens moet ŉ hele kopskuif maak om te besef waartoe die Cayenne in staat is. ŉ Gedeelte daarvan is te danke aan vierwielstuur, en ŉ ander gedeelte is danksy nuwe lugvering. Foto: Verskaf Is daar enige probleme? Nie regtig nie. Ek sou graag meer geraas wou hê, dalk stel Porsche nog sy active exhaust beskikbaar op ŉ toekomstige GTS-model? Die Turbo het vir my baie windgeraas gehad om die passasiersdeur, maar die wind het storms gewaai langs die see, so mens sou dit weer op ŉ windstil dag moes toets om te sien of daar wel ŉ probleem is, en dit was slegs op daai een model. Indien jy nog altyd gewonder het oor ŉ Porsche – gaan loer in by die handelaar en toetsbestuur een, jy sal verbaas wees. Die reeks lyk so: Die reeks word gedek deur Porsche se omvattende 3 jaar/100 000 km-Driveplan-instandhoudingsplan.